Spaar met plesier - Jou Geld | Solidariteit WêreldJou Geld | Solidariteit Wêreld
Tuis › Artikels › Spaar met plesier
Wees eerlik: Vir die meeste van ons met swak selfdissipline is om te spaar ten beste van tye moeilik. Blykbaar hou ons daarvan om geld uit te gee, nie om dit te spaar vir een of ander toekomstige doelwit of vir 'n reënerige dag nie.
Om dus hierdie belangrike taak te onderneem moet ons dit prettig en opwindend maak. "Om geld te spaar hoef nie 'n blok aan die been te wees nie. Daar is baie prettige maniere om geld te spaar deur speletjies en uitdagings rondom jou spaardoelwitte te skep," sê Paula Pant, 'n persoonlikefinansiesdeskundige en skrywer.
Hier volg 'n paar maniere waarop jy spaar 'n genotvolle oefening kan maak:
Maak daarvan 'n speletjie
Ons hou mos almal van speletjies, reg? Daag jouself uit om te sien hoeveel kos jy by die supermark kan aankoop vir R300, hoe jy jou ritte kan verminder of met hoeveel rand jy jou maandelikse kragrekening kan sny. Spaarsamige praktyke kan dan beskou word as 'n raaisel wat opgelos moet word in plaas van as 'n las wat op jou geplaas is.
Jou kreatiwiteit word dus gebruik om geld te spaar en dit voel baie minder beperkend as bloot 'n manier te wees waarop jou besteding besnoei word.
Speel die syferspeletjie
Finansiëlediensteverskaffer Sanlam bied slim en prettige advies oor die aanwending van syfers om jou spaargewoontes 'n hupstoot te gee. "Soms is dit pret om 'n ietwat lukrake syfer te kies waarheen jy moet mik – een wat net vir jou iets beteken. Miskien is dit die geboortedatum van jou kind: R2 010 is nie so moeilik om te bereik nie, of hoe? Of miskien is dit jou selfoonnommer: R82, dan R354, dan R6 342. Jy wen! Arbitrêre syfers fop jou brein om te dink jy speel 'n speletjie, in plaas daarvan om iets 'volwasse' te doen, soos om te spaar."
Skep 'n spaarkompetisie
"Kontak iemand anders wat in 'n finansiële knyp is: jou sibbe, jou beste vriend, of jou oefenmaat. Daag hom of haar uit om te spaar. Die persoon wat meer geld kan spaar oor die volgende maand, of ses maande, wen die kompetisie," sê Pant.
"Julle kan onderhandel oor hoe julle 'meer spaar' definieer. Word dit gemeet aan 'n rou syfer – toegeken aan wie ook al die grootste bedrag geld spaar? Of word dit gemeet aan 'n persentasie van na-belasting inkomste? Dit kan selfs gemeet word aan hoe jou relatiewe uitgawes verminder, vergeleke teen hoeveel elk van julle die vorige jaar uitgegee het."
Sy sê ongeag van hoe jy 'n spaarmaatreël kies, dit noodsaaklik is dat die wenner nie 'n duur prys wen nie. "Julle mag ooreenkom dat die wenner dit kan geniet om te mag spog. Of julle mag besluit die verloorder moet een of ander diens aan die wenner lewer, soos om die wenner se kar te was. As julle besluit die prys met 'n kontant-uitgawe insluit, kan dit so eenvoudig wees soos die wenner wat 'n tuisgemaakte maaltyd ontvang."
Spaar klein en bederf jouself met klein belonings
Sanlam sê dis belangrik om nie te voel jy word van iets ontsê nie. "Solank jy jou oë gevestig hou op die groter prys, laat jouself 'n klein weeklikse bederfie toe. Selfs 'n dekadente warm sjokoladedrankie kan help om jou 'n sin van balans te gee."
Ook bekend as mikro-belegging, vind die meeste mense dit makliker om gereeld klein bedraggies te spaar in plaas van een groot bedrag op 'n keer. "As R500 dus soos baie voel om weg te sit, sit R100 hier in 'n spaarrekening, R150 daar, kontant in 'n bottel ens. Jy sal gou sien hoe dit vermeerder sonder om te voel dat jy jouself finansieel in die voet skiet," sê Sanlam.